海水
作者：韓愈
朝代：唐

paragraphs: 海水非不廣，鄧林豈無枝。
風波一蕩薄，魚鳥不可依。
海水饒大波，鄧林多驚風。
豈無魚與鳥，巨細各不同。
海有吞舟鯨，鄧有垂天鵬。
苟非鱗羽大，蕩薄不可能。
我鱗不盈寸，我羽不盈尺。
一木有餘陰，一泉有餘澤。
我將辭海水，濯鱗清冷池。
我將辭鄧林，刷羽蒙籠枝。
海水非愛廣，鄧林非愛枝。
風波亦常事，鱗魚自不宜。
我鱗日已大，我羽日已修。
風波無所苦，還作鯨鵬遊。